text: [{"text_idx": "#000001", "text": "Ta\u0301 i\u00f0 ny\u0301ggi Fri\u0301ti\u0301\u00f0arsku\u0301lin alment var\u00f0 sy\u0301ndur fram fri\u0301ggjadagin 10. juni, handa\u00f0i Da\u0301vur R Hansen fra\u0301 FUGLARK lykilin til borgarstjo\u0301ran, sum so aftur handa\u00f0i lykilin til lei\u00f0aran i\u0301 Fri\u0301ti\u0301\u00f0arsku\u0301lanum."}, {"text_idx": "#000003", "text": "Hetta er ein sto\u0301rur dagur fyri okkum \u00f8ll i\u0301 Nes kommunu. Vit eru sera fegin um at hava fingi\u00f0 ny\u0301ggjan Fri\u0301ti\u0301\u00f0arsku\u0301la og at ha\u0301ti\u0301\u00f0arhalda ta\u00f0 i\u0301 dag."}, {"text_idx": "#000004", "text": "Skal eisini ny\u0301ta h\u00f8vi at siga, at vit eru sera fegin um, at tit eru so v\u00e6l m\u00f8tt, og at vit eru so mong, sum saman kunnu fegnast um hetta framstig a\u0301 barna\u00f8kinum i\u0301 Nes kommunu."}, {"text_idx": "#000005", "text": "B\u00f8rnini er tann allar st\u00f8rsta og allar k\u00e6rasta ga\u0301van, sum foreldur fa\u0301a. Og ta\u00f0 er sanniliga eisini ein sto\u0301rfingin ga\u0301va at bli\u0301va abbi ella omma. Ti\u0301 vilja \u00f8ll, kommuna \u2013 og hv\u00f8r einstakur av okkum, gera alt ta\u00f0 besta fyri b\u00f8rnini, sum er framti\u0301\u00f0in fyri eitthv\u00f8rt samfelag."}, {"text_idx": "#000007", "text": "1. januar 2021 havi eg sja\u0301lvandi veri\u00f0 n\u00e6rri kny\u0301ttur at gongdini i\u0301 byggingini \u2013 og solei\u00f0is samstarva no\u0301gv og v\u00e6l vi\u00f0 Trivna\u00f0arnevndina, Da\u0301va Reinert Hansen, sum vegna FuglArk hevur havt byggieftirliti\u00f0/ra\u0301\u00f0geving og Eydnu Olsen, lei\u00f0ara i\u0301 Fri\u0301ti\u0301\u00f0arsku\u0301lanum her a\u0301 Brekkukletti."}, {"text_idx": "#000008", "text": "\u00d8llum tykkum, sum eg hava samskift so no\u0301gv vi\u00f0, vil eg bera eina hjartans t\u00f8kk. Sto\u0301ra takk fyri, at samstarvi\u00f0 hevur veri\u00f0 merkt av a\u0301liti og einum so positivum vilja at fa\u0301a sum mest burturu\u0301r."}, {"text_idx": "#000011", "text": "Go\u0301\u00f0i Da\u0301vur! Hjartaliga takk fyri lykilin. Tu\u0301 ert ein a\u0301litisma\u00f0ur. Vegna Nes kommunu vil eg takka t\u00e6r mangar fer\u00f0ir fyri sera gott samstarv og hervi\u00f0 handa t\u00e6r eina blo\u0301mukurv."}, {"text_idx": "#000012", "text": "Go\u0301\u00f0a Eydna! Sto\u0301ra, sto\u0301ra takk fyri ti\u0301tt tolni, a\u0301haldni, tru\u0301festi og samstundis ti\u0301ni go\u0301\u00f0u evni sum lei\u00f0ari at fa\u0301a ta\u00f0 at bera til i\u0301 undafarnum a\u0301rum, ta\u0301 i\u00f0 h\u00f8lisvi\u00f0urskiftini mangan vo\u0301ru so ivasom. Tu\u0301 hevur eisini havt tru\u0301f\u00f8st starvsfo\u0301lk, sum vildu hava ta\u00f0 at bera til. Ta\u00f0 er kommunan sera takksom fyri."}, {"text_idx": "#000013", "text": "Undir byggingini hevur tu\u0301 sum lei\u00f0ari eisini veri\u00f0 sera go\u0301\u00f0 at samstarva vi\u00f0 og gj\u00f8rt alt fyri at fa\u0301a gerandisdagin at ganga so smidliga, ho\u0301ast \u00f8ki\u00f0 her hevur veri\u00f0 eitt byggipla\u0301ss, og Fri\u0301ti\u0301\u00f0arsku\u0301lin samstundis eisini var\u00f0 raktur av koronu."}, {"text_idx": "#000014", "text": "Vi\u00f0 hesum fa\u0301u or\u00f0um vil eg so, vegna Nes kommunu, handa lykilin til ti\u0301n, Eydnu Olsen, lei\u00f0ara i\u0301 Fri\u0301ti\u0301\u00f0arsku\u0301lanum a\u0301 Brekkukletti. Hetta ver\u00f0ur gj\u00f8rt i\u0301 vissuni og ynskinum um, at tu\u0301, saman vi\u00f0 ti\u0301num samstarvsfo\u0301lkum, eisini framhaldandi fert at lei\u00f0a stovnin solei\u00f0is, at her er tryggleiki og go\u0301\u00f0ar umst\u00f8\u00f0ur at menna seg hja\u0301 okkara b\u00f8rnum. Ta\u00f0 hevur so alsto\u0301ran ty\u0301dning fyri okkara gimsteinar, okkara k\u00e6ru b\u00f8rn. Ynski tykkum \u00f8llum bli\u0301\u00f0an byr!"}, {"text_idx": "#000015", "text": "Bygdara\u0301\u00f0i\u00f0 hevur samtykt at lata Fri\u0301ti\u0301\u00f0arsku\u0301lanum eitt keyboard sum ga\u0301vu i\u0301 dag. Somulei\u00f0is vil eg vegna Nes kommunu handa t\u00e6r eina blo\u0301mukurv."}]